РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/145-16

6. јул 2016. године

Б е о г р а д

ЗАПИСНИК

ПРВЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

ОДРЖАНЕ 6. ЈУЛА 2016. ГОДИНЕ

Седница је почела у 11,10 часова.

Седницом је, до избора председника Одбора, у складу са чланом 25. став 2. Пословника Народне скупштине председавала народни посланик Славица Ђукић Дејановић.

Седници су присуствовали: Маја Гојковић, Владимир Ђукановић, Мирко Крлић, Снежана Пауновић, Ана Стевановић, Александра Чабраја, Никола Савић, Весна Марјановић, Наташа Михајловић Вацић, Хаџи Милорад Стошић, Ђорђе Вукадиновић и Наташа Мићић, чланови Одбора.

Седници су присуствовали: Александар Чотрић, Марија Обрадовић, Бојан Торбица, Ана Ћирић, Марко Атлагић и Маја Виденовић, заменици чланова Одбора.

Поред чланова Одбора седници je присуствоваo народни посланик: Владимир Орлић.

За ову седницу је одређен следећи

Д н е в н и р е д:

1. **Избор председника Одбора;**
2. **Избор заменика председника Одбора.**

**ПРВА ТАЧКА -** Избор председника Одбора.

Председавајућа је предложила да се за председника Одбора изабере народни посланик Маја Гојковић.

**Александра Чабраја** је истакла да се не слаже са начином на који се приступа избору председника Одбора, с обзиром да није било консултација пре почетка седнице у вези са овом тачком Дневног реда. Изнела је мишљење да народни посланик Маја Гојковић није најбоље решење за председника Одбора, из разлога што се, по њеном мишљењу, она никада у својој професионалној каријери није бавила областима из делокруга рада овог Одбора.

**Марко Атлагић** је подржао предлог да се за председника Одбора изабере народни посланик Маја Гојковић.

Указао је члановима Одбора на богато радно искуство које народни посланик Маја Гојковић поседује, похваливши начин на који је као председник Народне скупштине представљала Народну скупштину у претходном сазиву.

**Ђорђе Вукадиновић** је рекао да сматра да расподела руководећих функција у радним телима Народне скупштине треба да буде ствар политичких консултација свих посланичких група пре самих седница одбора.

Изразио је негодовање начином на који је сазвана Прва седница Одбора за културу и информисање, напоменувши да је требало дати више времена народним посланицима да се упознају са Дневним редом из Сазива седнице, предлогом за председника Одбора, као и материјалом неопходним за ову седницу Одбора. Истакао је да ће из ових разлога бити уздржан по питању избору председника Одбора.

**Славица Ђукић Дејановић** је констатовала да посланичке групе предлажу кандидате за чланове и заменике чланова одбора, у складу са личним мотивима и жељама народних посланика.

Указала је на чињеницу да договор око избора председника Одбора, односно заменика председника Одбора није било, с обзиром да дискусија у вези са том одлуком треба да се води на самој седници, која је сагласно члану 11. Закона о Народној скупштини, јавна и отворена за јавност.

Нагласила је да би за Одбор била велика част, уколико би народни посланик и председник Народне скупштине, Маја Гојковић, била изабрана за председника Одбора за културу и информисање.

**Весна Марјановић** је упутила критику на чињеницу да није било консултација у вези са договором око избора председника Одбора, указавши на чињеницу да се све до почетка седнице Одбора није знало ко је кандидат владајуће већине за председника Одбора.

Истакла је да је Одбор за културу и информисање у претходном сазиву Народне скупштине имао бројне активности, као и да је покренуо многа важна питања из делокруга свог рада.

Нагласила је да су у раду Одбора у Десетом сазиву Народне скупштине, сагласно члану 74. став 5. Пословника, учествовали бројни представници уметничких удружења, новинарских удружења, чланови Националног савета за културу, чланови Савета Регулаторног тела за електронске медије, као и други представници институција од значаја за рад Одбора.

Замолила је будућег председника Одбора да се оваква пракса настави и у овом сазиву Народне скупштине, као и да се кроз организовање јавних слушања и учешће научника и стручњака на седницима Одбора, чује глас стручне јавности и грађана Републике Србије.

**Никола Савић** је нагласио да неће гласати приликом избора за председника Одбора, односно заменика председника Одбора, с обзиром да конституисању одбора Народне скупштини нису преходиле консултације свих посланичких група.

**Владимир Ђукановић** је похвалио чињеницу да није било замерки на предлог да се за председника Одбора изабере народна посланица Маја Гојковић, коју је уједно и замолио да, уколико је и изаберу за председника Одбора, велику пажњу посвети питањима слободе медија у Србији.

Такође, замолио је кандидата за председника Одбора да седнице Одбора заказује уз договор и сарадњу свих чланова Одбора.

**Хаџи Милорад Стошић** је подржао предлог председавајуће Славице Ђукић Дејановић да се за председника Одбора изабере народни посланик Маја Гојковић и замолио је све чланове Одбора да се у свом излагању држе Дневног реда.

**Маја Гојковић** је истакла да је неопходно да народни посланици добро познају Пословник Народне скупштине како би могли да се позивају на Пословник и адекватно тумаче његове одредбе.

Напоменула је да члан 25. став 1. Пословника прописује начин на који се сазивају прве седнице одбора Народне скупштине. Указала је на чињеницу да су процедурално у потпуности испоштоване одредбе Пословника које се односе на конституисање одбора Народне скупштине.

Нагласила је да је сагласно члану 25. Пословника, за прву седницу одбора унапред утврђен Дневни ред, тако да гласи:

1.Избор председника Одбора;

2.Избор заменика председника Одбора.

Истакла је да чланови Одбора за културу и информисање нису представници уметничких удружења, већ представници свих грађана Републике Србије и с тим у вези је нагласила да се Одлука о додели мадата народних посланика Народне скупштине не доноси на основу професије кандидата за народне посланике, већ на основу укупних резултата избора за народне посланике, сагласно одредбама Закона о избору народних посланика.

Напоменула је да се ово односи и на конституисање одбора Народне скупштине, те да стога није од пресусдне важности професија народног посланика за ангажовање у неком од радних тела Народне скупштине као члан, односно као председник одбора.

Замолила је све присутне народне посланике да на седницама одбора Народне скупштине поштују достојанство Народне скупштине и да воде рачуна на који начин се изражавају.

Своје излагање је завршила констатацијом да је у претходним годинама била изузетно активна по питањима из делокруга рада Одбора за културу и информисање.

**Наташа Мићић** је констатовала да је начин на који је седница Одбора сазвана у складу са Пословником, али је нагласила да сматра да је било потребно претходно организовати консултације са представницима свих посланичких група на којима би се детаљније разговарало о могућим кандидатима за председника Одбора. Нагласила је да је предлог да председник Народне скупштине Маја Гојковић буде и председник Одбора за културу и информисање одличан предлог и велика част за Одбор, али је и истовремено изразила забринутост због обима посла који очекује будућег председника Одбора.

Председавајућа је ставила на гласање предлог да се за председника Одбора за културу и информисање изабере народни посланик Маја Гојковић.

Одбор је са 12 гласова за, 2 гласа против, 2 уздржана и једним чланом који није гласао, изабрао народног посланика Мају Гојковић за председника Одбора за културу и информисање.

Након избора за председника Одбора, председавање седницом преузела је Маја Гојковић.

**Маја Гојковић** се захвалила свим члановима Одбора на указаном поверењу, нагласивши да њен избор за председника Одбора указује на чињеницу да ће област културе и информисања представљати један од приоритета будуће владајуће већине у Једанаестом сазиву Народне скупштине.

**ДРУГА ТАЧКА -** Избор заменика председника Одбора.

**Маја Гојковић** је истакла да је детаљно проучила списак чланова Одбора за културу и информисање и да сматра да би функцију заменика председника Одбора најбоље обављала народни посланик Наташа Мићић, због богатог политичког и парламентарног искуства које поседује, као и чињенице да је обављала функцију председника Народне скупштине у Петом сазиву Народне скупштине, током којег је имала прилику да се ближе упозна са радом Одбора за културу и информисање.

Такође, скренула је пажњу члановима Одбора, да је Наташа Мићић одличан правник, као и да припада опозиционој посланичкој групи Либерално демократска партија – СДА Санџака.

Подсетила је чланове Одбора на чињеницу да је Генерални секретаријат Народне скупштине одлучио да у сарадњи са Програмом Уједињених нација за развој (УНДП) и Швајцарском агенцијом за развој и сарадњу (СДЦ), у оквиру пројекта "Јачање надзорне функције и јавности у раду Народне скупштине", организује семинар за нове народне посланике о раду Народне скупштине.

**Славица Ђукић Дејановић** је изразила задовољство саставом Одбора, указавши на чињеницу да су све посланичке групе водиле рачуна да у овом Одбору седе компетентне особе.

Подржала је предлог председника Одбора, да се за заменика председника Одбора изабере народни посланик Наташа Мићић.

**Ана Стевановић** је истакла да је од велике важности да народни посланици познају делокруг рада одбора за који су изабрани, како би били способни и компетентни за адекватно учешће у његовом раду.

Замолила је народног посланика Наташу Мићић да образложи члановима Одбора, које су то личне квалификације које је кандидују да адекватно обавља функцију заменика председника Одбора.

**Наташа Мићић** је истакла да посланичка група Либерално демократска партија – СДА Санџака, у одборима Народне скупштине који су до сада конституисани није добила место председника, односно заменика председника одбора.

Напоменула је да поседује богато професионално искуство и адекватно образовање које је квалификује за заменика председника Одбора.

Упознала је чланове Одбора да је завршила Оксфордску школу за медијско право, као и да је током своје професионалне каријере била сарадник Асоцијације независних електронских медија и преговарач испред новинарских удружења приликом доношења Закона о информисању.

**Марко Атлагић** је подржао предлог да се за заменика председника Одбора изабере народни посланик Наташа Мићић.

Нагласио је да су права и дужности народних посланика јасно дефинисана и законски уређена, као и да се стога рад народних посланика не заснива искључиво на присуству седницама Народне скупштине.

Председавајућа је ставила на гласање предлог да се за заменика председника Одбора за културу и информисање изабере народни посланик Наташа Мићић.

Одбор је са 13 гласова за, 2 гласа против, 1 уздржаним и једним чланом који није гласао, изабрао народног посланика Наташу Мићић за заменика председника Одбора за културу и информисање.

Седница је завршена у 12,10 часова.

СЕКРЕТАР ОДБОРА ПРЕДСЕДНИЦА ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дана Гак Маја Гојковић